10 A re ka kgona go nepa ka botlalo nako e tsogo ya ntlha e simologileng ka yone? Tshedimosetso e e kgatlhang re e bona mo go Tshenolo 7:9-15, e mo go yone moaposetoloi Johane a tlhalosang ponatshegelo e mo go yone a boneng “boidiidi jo bogolo jo go seng motho ope yo o neng a kgona go bo bala.” Mongwe wa bagolwane ba ba 24 o senolela Johane gore boidiidi jono jo bogolo ke bo mang, mme bagolwane bano ba emela baruaboswa mmogo le Keresete ba ba 144 000 fa ba le mo kgalalelong ya bone ya kwa legodimong.* (Luke 22:28-30; Tshenolo 4:4) Johane ka boene o ne a na le tsholofelo ya go tshela kwa legodimong; mme e re ka e ne e sa ntse e le motho mo lefatsheng fa mogolwane yono a bua le ene, Johane mo ponatshegelong eno o tshwanetse a bo a emela batlodiwa fa ba sa ntse ba le mo lefatsheng ba ise ba amogele tuelo ya bone ya kwa legodimong.